Ráðuneytið gefur út fyrirkomulag strandveiða 2016 Veiðiheimildir til strandveiða á svæðum A og B fyrir komandi strandveiðitímabil verða auknar lítillega samkvæmt reglugerð sem ráðuneytið hefur gefið út . Á svæði A verður leyft að veiða 852 tonn í maí , 1023 tonn í júní , sama magn í júlí og 512 tonn í ágúst . Á svæði D verður leyft að veiða 520 tonn í maí , 455 tonn í júní , 195 tonn í júlí og 130 tonn í ágúst . Eins og fram hefur komið hefjast strandveiðarnar 2. maí og standa þær til 31. ágúst . Önnur ákvæði um veiðisvæði , veiðidaga , hámarksafla á dag og fjölda handfærarúlla verða óbreytt frá fyrri árum . Við úthlutun aflaheimilda er byggt á svæðaskiptingu ; svæði A ) nær frá A. Eyja - og Miklaholtshreppi til Súðavíkurhrepps , svæði B ) nær frá Strandabyggð til Grýtubakkahrepps , svæði C ) nær frá Þingeyjarsveit til Djúpavogshrepps og svæði D ) nær frá Hornafirði til Borgarbyggðar . Á komandi vertíð verður leyfilegur heildarafli 9.000 tonn og er það aukning um 400 tonn frá fyrra ári . „ Reikna má með að útgefin veiðileyfi verði rúmlega 700 . Svæði D sker sig töluvert úr hvað varðar meðalveiði á bát , en þar er veiði að jafnaði mun lakari en á hinum svæðunum , “ segir í tilkynningu frá ráðuneytinu . Síðustu tvö ár voru um 100 - 200 tonn óveidd á svæði D. Núverandi veiðidagar á svæðum gera ráð fyrir um 30 – 60 dögum í veiði . Fæstir veiðidagar eru á svæði A en flestir á svæði D. Til þess að ná meiri jöfnuði í meðalveiði á bát á komandi vertíð fyrir svæði A , B og C fer aukningin á svæði A og að auki 150 tonn frá svæði D. Þá verða 50 tonn flutt af svæði D yfir á svæði B.